钦定古今图书集成/理学汇编/学行典/第227卷 > 《和集堂记》王英
## 钦定古今图书集成/理学汇编/学行典/第227卷 > 《和集堂记》王英

崇仁杨君思立作堂以居其乡，士大夫为名曰《和集》，
以其笃于孝友也。思立没已若干年，厥嗣刑部主事
祖字自新者请记于余。考之思立之父宝叔，生三子，
长思直，次思立，次思博，俱读书好礼，敦和气，尚名教，
为乡闾所敬服。而思直、思博蚤逝，遗孤子女六人皆
幼。思立顾诸孤而叹曰：“杨氏世德之厚，其来远矣。”北
魏时，大府卿播与弟侍中椿、尚书令津笃友于之义，
子姓同居，庭无闲言。今吾兄、吾弟俱物故，其遗孤可
使无依乎？于是誓不分财异居，抚诸侄，教以礼义，抚
诸女侄，择婿嫁之，而兄嫂谢，弟妇郭，得安居守志，无
艰难营办之忧。一门之内，翕然而和，而又肃然有礼。
所以人称思立之孝友，而名其堂曰“和集”，厥有以也。
自思立既世之后，盖二十年于兹，而其家雍穆如故。
思立之家教其善，继北魏之遗风矣哉。呜呼！人之行
莫大于孝弟，良心所发，固未尝无之。而世俗偷薄，失
其良心，遂至于不孝不弟，而父子兄弟之闲，衅起阋
墙者多矣，况兄弟之遗孤乎？视之如途人者多矣。有
抚育教诲，淑之有成，而与之聚处者乎？杨播敦道于
当时，而思《立景》遗风于百世，其见称于人也宜矣，奚
啻于和集已邪？自新以进士列官于明时，既克承令
绪，而又征言以记其堂，其能“续孝思”以继父志，又何
如哉？自兹以往，敦孝友以聚和乐，当必久而勿替，以
无忝前人。故特书此以示其后。